Document ID: 32007R0884

РЕГЛАМЕНТ (ЕО) № 884/2007 НА КОМИСИЯТА
от 26 юли 2007 година
относно спешни мерки за спиране от употреба на E 128 Red 2G като оцветител в храните
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 53, параграф 1 от него,
като има предвид, че:
(1)
Съгласно член 53, параграф 1 от Регламент (ЕО) № 178/2002 Комисията може да спре пускането на пазара или употребата на дадена храна, която би могла да представлява сериозен риск за здравето на човека, когато този риск не може да бъде задоволително овладян чрез мерки, предприети от заинтересованите държави-членки.
(2)
Директива 94/36/ЕО на Европейския парламент и на Съвета от 30 юни 1994 г. относно оцветители за влагане в храни (2) разрешава в приложение I употребата на оцветителя E 128 Red 2G в храните. Съгласно приложение IV към посочената директива оцветителят E 128 Red 2G е разрешен за употреба в наденичките (тип Breakfast sausages) с минимално съдържание на зърнени култури от 6 % и в месото за бургери с минимално съдържание на растителни продукти и/или зърнени култури от 4 %. И в двата хранителни продукта е разрешено максимално съдържание от 20 mg/kg.
(3)
Употребата на този оцветител е била разрешена на основата на становището на Научния комитет по храните, изразено на 27 юни 1975 г. (3) Този комитет е определил допустима дневна доза (ДДД) от 0,1 mg/kg телесно тегло за E 128 Red 2G.
(4)
Хранителните добавки трябва да бъдат под непрекъснато наблюдение и при необходимост трябва да бъдат преоценявани с оглед на променящите се условия на употреба и новата научна информация. Тъй като първоначалните оценки на много хранителни добавки са извършени преди много години, Европейската комисия счете, че има нужда от систематична преоценка на всички разрешени хранителни добавки, за да се провери дали съществуващата оценка за сигурност все още е валидна. Вследствие на това Комисията изиска от Европейския орган за безопасност на храните (ЕОБХ) да преоцени всички разрешени към момента хранителни добавки в ЕС.
(5)
Във връзка с това Научната група на ЕОБХ по добавки в храните, аромати, спомагателни средства за обработка и материали, които влизат в контакт с храни, направи преоценка на безопасността на оцветителя E 128 Red 2G и прие становище (4) на 5 юли 2007 г.
(6)
ЕОБХ основа оценката си върху заключенията от доклада за оценка на риска на Европейския съюз (5) относно анилина. В този доклад е направено заключението, че анилинът следва да бъде считан за канцероген, за който не е изключен генотоксичния механизъм. Тъй като оцветителят E 128 Red 2G лесно и широко се метаболизира в анилин, ЕОБХ стигна до заключението, че би било разумно това вещество да се счита за източник на безпокойство за сигурността. Вследствие на това ЕОБХ оттегли допустимата дневна доза (ДДД), приложима за оцветителя E 128 Red 2G. ЕОБХ счита все пак, че ако се разбере механизмът на туморогенеза на анилина, или ако се демонстрира, че този механизъм се представя единствено от определен праг нататък или че не засяга човека, оцветителят E 128 Red 2G може да бъде преоценен повторно за целите на употребата му като хранителна добавка.
(7)
Тъй като дадена хранителна добавка може да бъде използвана единствено когато съществува доказателство, че употребата ѝ не е вредна за здравето, Директива 94/36/ЕО следва да бъде изменена, за да се забрани употребата на оцветителя E 128 Red 2G.
(8)
Междувременно, тъй като има вероятност оцветителят E 128 Red 2G да представлява сериозен риск за здравето на човека, е целесъобразно да се прекрати незабавно употребата на оцветителя E 128 Red 2G в храните и пускането на пазара и вносът на храни, съдържащи оцветителя E 128 Red 2G, за да се гарантира избраната от Общността висока степен на здравна закрила.
(9)
По силата на Директива 94/36/ЕО оцветителят E 128 Red 2G е законно разрешен за употреба във всички държави-членки. Следователно е необходимо да се приеме мярка в цялата Общност.
(10)
Комисията редовно ще преразглежда настоящия регламент, като взема предвид новата научна информация.
(11)
Поради естеството на риска настоящият регламент следва да влезе в сила незабавно.
(12)
Поради технически и икономически причини следва да се определят преходни периоди по отношение на наденичките (тип Breakfast sausages) и месото за бургери, съдържащи оцветителя E 128 Red 2G, които са били пуснати на пазара в съответствие с Директива 94/36/ЕО, както и пратките, които са били изпратени от трети страни за Общността преди датата на прилагане на настоящия регламент.
(13)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
1. Употребата на оцветителя E 128 Red 2G в храни, посочена в приложение IV към Директива 94/36/ЕО, се прекратява.
2. Пускането на пазара на храни, съдържащи оцветителя E 128 Red 2G, се прекратява.
3. Вносът на храни, съдържащи оцветителя E 128 Red 2G, се прекратява.
Член 2
1. Чрез дерогация от член 1, параграф 2 наденичките (тип Breakfast sausages) и месото за бургери, съдържащи оцветителя E 128 Red 2G, които са били пуснати на пазара в съответствие с Директива 94/36/ЕО преди датата на влизане в сила на настоящия регламент, могат да бъдат търгувани до края на срока им на годност или до датата на минималната им трайност.
2. Член 1 не се прилага за пратките от наденички (тип Breakfast sausages) и месото за бургери, съдържащи оцветителя E 128 Red 2G, когато вносителят на такива храни може да покаже, че те са били изпратени от горепосочените трети страни и са били на път за Общността преди датата на влизане в сила на настоящия регламент.
Член 3
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 26 юли 2007 година.

Labels: 3
0
4
17